	
	
	

[bookmark: OLE_LINK1][bookmark: OLE_LINK2]		[image: Ombudsman%20Logo%20Final[3]]



	
РЕПУБЛИКА СРБИЈА
ЗАШТИТНИК ГРАЂАНА
322-356/2022
Б е о г р а д

	
	

	
дел.бр.                  датум
	
	




ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНОГ ПОСТУПКА ПО          СОПСТВЕНОЈ ИНИЦИЈАТИВИ СА ПРЕПОРУКАМА


Заштитник грађана је дана 18. августа 2022. године из медија дошао до сазнања да је полиција ухапсила А.А. због сумње да је током викенда у породичној кући силовао Б.Б., која му је била старатељ. Медији наводе да је A.A. најпре Б.Б. претио да ће је убити, а потом је пребио, затим  силовао и наставио да је туче. Осим наведеног, медији преносе наводе да је Б.Б. пријавила А.А. 15 дана раније, али да се ништа није догодило, да је ишла у Центар за социјални рад, али се ништа није десило, те да је неко могао да спречи оно што се догодило. Медији преносе наводе да је ухапшени младић и раније био проблематичан и агресиван према Б.Б.. Медији наводе да је мајка малолетног А.А. након смрти свог супруга, напустила троје малолетне деце, А.А., његовог млађег брата и млађу сестру, која је затим смештена у хранитељску породицу.

Како би Заштитник грађана испитао поступање надлежних институција у овом случају покренут је испитни поступак оцене правилности и законитости рада Министарства унутрашњих послова– ПУ за град Панчево - ПС Алибунар,  Центра за социјални рад у Алибунару и Покрајинског секретаријата за социјалну политику, демографију и равноправност полова и затражено  да обавесте Заштитника грађана о свим релевантним чињеницама и околностима везаним за ове наводе. Такође, од Покрајинског секретаријата за социјалну политику, демографију и равноправност полова (у даљем тексту: Секретаријата) је затражено да изврши стручни надзор над радом органа старатељства у овом случају и да Заштитнику грађана достави изјашњење о свим околностима овог случаја са копијом комплетне документације која потврђује изнесене наводе, укључујући копију извештаја о извршеном стручном надзору над радом Центра за социјални рад Алибунар у вези са радом и пружањем заштите и подршке овој породици.

                                                                       ***
Из изјашњења Министарства унутрашњих послова[footnoteRef:1] произилази следеће: [1:  02/4 број … од 6. септембра 2022. године, који је Заштитнику грађана достављен 13. септембра 2022. године ] 


-Дана 3. августа 2022. године у 01, 10 часова, Б.Б. пријавила је ДС ПС Алибунар А.А. да разбија ствари по кући, вређа је и тера из породичне куће (догађај заведен у евиденцији „Дневник догађаја”). По пријави су поступили полицијски службеници који су одласком на место догађаја у обављеном разговору утврдили да јеА.А.  дошао кући, конзумирао је алкохол који је донео, након чега је без повода почео да разбија ствари по кући, када је Б.Б. покушала да га упозори да не пије, он ју је вређао, гурнуо је, а када је изашла у двориште, претио јој је да ће је убити ако га пријави полицији, догађају су присуствовали и мајка А.А. и млађи брат. Полицијски службеници су уручили позив А.А. и Б.Б. да приступе у службене просторије полицијске станице, где је са лицима настављен рад од стране полицијског службеника групе за сузбијање криминалитета. Поступајући полицијски службеници су о свом поступању сачинили службену белешку од 3. августа 2022. године. 

-Након обављеног разговора са лицима, полицијска службеница групе за сузбијање криминалитета је обавила консултацију са дежурним замеником Вишег јавног тужилаштва у Панчеву, који се изјаснио да се Вишем јавном тужилаштву у Панчеву достави извештај о догађају, а да се А.А. упозори на понашање. 

-Дана 11. августа 2022. године, поступајући оперативни радник ПС Алибунар, сачинила је извештај о догађају, који је прослеђен Вишем јавном тужилаштву у Панчеву.

-Такође је дана 11. августа 2022. године сачињен допис којим се о догађају обавештава Центар за социјални рад „1. март” у Алибунару, ради предузимања мера из њихових надлежности.

-Дана 22. августа 2022. године ПС Алибунар је достављен допис в.д. директора Центра за социјални ,,1.март" у Алибунару, у коме је наведено да је дана 22. августа 2022. године на писарницу ЦСР у Алибунару запримљен писани допис о догађају у породици Б.Б. од 3. августа 2022. године. У службеној белешци поступајућих полицијских службеника наведено је да је о догађају обавештен дежурни радник ЦСР у Алибунару, те је захтевана исправка достављене документације, обзиром да је провером кроз службене евиденције ЦСР у Алибунару (кретање списа кроз писарницу, листинг телефонских позива, извештај о дежурству за период од 1- 6. августа  2022. године, писмено изјашњење дежурног радника) утврђено да именована није обавештена о предметном догађају.

-Утврђено је да је дана 13. августа 2022. године Б.Б. поднела кривичну пријаву против А.А. због тога што је над њом уз употребу физичке снаге извршио кривипно дело Силовање из чл. 178. ст.1. КЗ.

- Оштећена Б.Б. прегледана је у Дому здравља, одакле је упућена на даље прегледе у Општу болницу….

-Малолетни А.А.  је дана 13. августа 2022. године уз извештај о полицијском хапшењу и спровођењу ухапшен, а Вишем јавном тужилаштву у Панчеву против именованог поднета је кривична пријава дана 13. августа 2022. године, због постојања основа сумње да је извршио кривично дело Силовање из чл. 178. КЗ на штету А.А.. 

-Малолетном А.А. је од стране судије за малолетнике Вишег суда у Панчеву, одређен притвор до дана 13. септембра 2022. године.

Заштитник грађана је затражио[footnoteRef:2] од Министарства унутрашњих послова да овом органу достави додатне информације, односно изјашњење у вези са наводима о којима је Центар за социјални рад Алибунар обавестио ПС Алибунар својим актом од 22. августа 2022. године, односно да је службену белешку полицијских службеника ПС Алибунар о догађају од 3. августа 2022. године, пријави насиља А.А. према Б.Б.  када је полиција интервенисала, ПС Алибунар тек 22. августа 2022. године доставио Центру за социјални рад Алибунар, као и да о догађају од 3. августа 2022. године није обавештена истог дана дежурна стручна радница Центра, као што је наведено у службеној белешци. [2:  бр. …/22, дел. бр. … од 1. новембра 2022. године] 


Министарство унутрашњих послова је својим актом[footnoteRef:3] на захтев Заштитника грађана, овај орган обавестило да су полицијски службеници Полицијске управе у Панчеву, Дирекција полиције, извршили одговарајуће допунске провере и доставили копију изјашњења полицијског службеника ПУ у Панчеву: [3:  02/4 број …/22-6 од 2. децембра 2022. године] 


-Увидом у садржину дописа Заштитника грађана, као и анализом самог догађаја, односно предузетих мера и радњи у односу на пријављени догађај од стране Б.Б. дана 3. августа 2022. године, утврђено је да је изостала сарадња надлежног органа старатељства и полиције, који у конкретном случају нису благовремено и ефикасно размењивали све информације у вези са пријављеним догађајем.

-Наиме, анализом поступања полицијских службеника ПС Алибунар по пријави догађаја од стране Б.Б. утврђено је на основу службене белешке полицијских службеника ПС Алибунар од 3. августа 2022. године, да је од стране полицијских службеника ПС Алибунар поступљено, али да је допис који је након пријављеног догађаја сачињен дана 11. августа 2022. године достављен Центру за социјални рад „1. март” у Алибунару дана 22. августа 2022.године, када је већ дошло до ескалације у понашању А.А., који је у међувремену дана 13. августа 2022. године извршио ново кривично дело. Наиме, дана 11. августа 2022. године од стране полицијских службеника ПС Алибунар сачињен је допис којим је Центар за социјални рад у Алибунару обавештен да је потребно предузимање мера из њихове надлежности, по догађају који је пријављен дана 3. августа 2022. године, с обзиром да је малолетник упозорен на понашање и о догађају је поднет извештај Вишем јавном тужилаштву у Панчеву, те да је путем телефона обавештена дежурна стручна радница органа старатељства, што је оне негирала, а о томе не постоји службена евиденција Центра за социјални рад Алибунар (о чему је Центар обавестио ПС Алибунар својим актом дана 22. 08. 2022.године).

-Имајући у виду напред наведено, а како би се евентуално утврдила одговорност надлежног полицијског службеника ПС Алибунар, која је поступала по пријави догађаја од дана 3. августа 2022. године, због евентуалног непредузимања мера из делокруга својих овлашћења, фотокопија свих списа аката сачињених у поступку провере поступања дана 29. августа 2022. године достављена је Сектору унутрашње контроле МУП РС, те је поступак провере у току.

На нови захтев Заштитника грађана[footnoteRef:4] да Министарство унутрашњих послова је овај орган обавестио о исходу поступања Сектора унутрашње контроле МУП РС како би се евентуално утврдила одговорност надлежног полицијског службеника ПС Алибунар, која је поступала по пријави догађаја од дана 3. августа 2022. године, због евентуалног непредузимања мера из делокруга својих овлашћења, Министарство је Заштитника грађана својим актом 02/4 број 072/3-119/22-11 од 16. јануара 2023. године, који је овом органу достављен 23. јануара 2023. године обавестио о следећем: [4:  бр. …/22, дел. бр…. од 30. децембра 2022. године] 


- Полицијски службеници Полицијске управе у Панчеву, Дирекција полиције и Сектора унутрашње контроле су извршили одговарајуће допунске провере и Заштитнику грађана доставили копију изјашњења полицијског службеника ПУ у Панчеву и копију изјашњења начелника Сектора унутрашње контроле.

-Увидом у садржину дописа Заштитника грађана, као и анализом самог догађаја, односно предузетих мера и радњи у односу на пријављени догађај од Б.Б. дана 03. 08. 2022.године, утврђено је да је изостала сарадња надлежног органа старатељства и полиције, који у конкретном случају нису благовремено и ефикасно размењивали све информације у вези са пријављеним догађајем, те је стога, осим напред наведеног, од стране начелника ПС Алибунар, због неблаговременог поступања, односно непредузимања мера из делокруга својих овлашћења, против службенице ПС Алибунар, дана 06. 01. 2023. године, под бројем …/23, поднета је иницијатива за покретање дисциплинског поступка због извршене тешке повреде службене дужности из чл. 207. ст. 1. тачка 16. Закона о полицији - „Незаконит, несавестан, немаран рад или пропуштање радње за коју је запослени овлашћен, а које су проузроковале или су могле да проузрокују штету или незаконитост у раду“.

-Анализом поступања полицијског службеника у конкретном пријављеном догађају, утврђено је да је именована поступила по пријави догађаја, обавила разговор са актерима догађаја, и о свему обавестила дежурног заменика Вишег јавног тужилаштва у Панчеву, који је наложио да се о догађају Вишем јавном тужилаштву у Панчеву достави извештај. 
Такође је утврђено да је изостала благовремена сарадња и обавештавање надлежног Центра за социјални рад „1. март“ у Алибунару, како би запослени у Центру предузели мере из својих надлежности, већ им је допис достављен тек дана 22. 08. 2022. године, што је проузроковало непоступање овог органа по првом пријављеном догађају, с обзиром да је А.А.  дана 13. 08. 2022. године извршио кривично дело Силовање из чл. 178. КЗ, на штету Б.Б., а због неблаговременог предузимања службених радњи у конкретном случају, стекла су обележја напред описане повреде службене дужности.

-Сектор унутрашње контроле Министарства унутрашњих послова је у свом акту 06 број …/22 од 5. јануара 2023. године навео да је Сектор унутрашње контроле о свом поступању у вези са наведеним догађајем, актом од 17. октобра 2022. године Вишем јавном тужилаштву у Панчеву доставио извештај о извршеним проверама и утврђеном стању у вези са поступањем/непоступањем полицијског службеника, са захтевом да добије повратно обавештење да ли у наведеном предмету евентуално има елемената за утврђивање кривичне одговорности за неко кривично дело чије гоњење се предузима по службеној дужности. До 5. јануара 2023. године Сектор унутрашње контроле није добио повратну информацију о донетој јавнотужилачкој одлуци, нити је од стране Вишег јавног тужилаштва у Панчеву Сектору унутрашње контроле достављен Захтев за прикупљање потребних обавештења.  

На захтев Заштитника грађана Центaр за социјални рад у Алибунару је својим актом[footnoteRef:5] овај орган обавестио о следећем: [5:  бр. …/2022 од 26. августа 2022. године
] 


-А.А. је 2015. године пресудом Основног суда Панчево поверен оцу на самостално вршење родитељског права…
-А.А. налази се на евиденцији овог Центра од 2018. године, када су идентификовани проблеми у понашању.
Отац је тада усмено упозорен на недостатке у вршењу родитељског права, а са А.А. је обављен саветодавни рад. С обзиром да су се пријаве понављале, оцу је крајем 2018. године изречена мера Корективног надзора над вршењем родитељског права…   Током 2019. године за ову породицу био је ангажован и Породични сарадник у склопу услуге на локалном нивоу, током чијег трајања је сарадник редовно обилазио породицу и помагао оцу у циљу адекватнијег васпитног утицаја на децу. Ова услуга је, док је трајала (октобар 2019 - јануар 2020. године), дала позитивне резултате.  

-Рад са породицом поново је активиран крајем 2021. године, када је отац изненада преминуо. Бригу о деци преузела је Б.Б., која је од стране овог Центра, након процене њене подобности, именована деци за старатеља…


-Дана 25. јула 2022. године, Б.Б. је дошла у ЦСР Алибунар ради саветовања са водитељем случаја, која проблематику породице прати од 2021. године. Том приликом се пожалила да је А.А. у задње време вербално агресиван према њој и да се плаши да би могао и физички да је нападне када је у алкохолисаном стању. Затражила је савет како да се заштити. Интересовала се и за ток поступка који се против А.А. води пред судом. Од стране водитеља случаја, као и увек до тада, Б.Б. су пружене услуге психосоцијалне подршке информисања и саветовања. Б.Б. је упућена да сваки акутни случај насиља без одлагања пријави полицији, што је она и прихватила. 

-У евиденцији ЦСР други подаци о насиљу у породици нису евидентирани до 13. августа 2022, када се десио и догађај који је узнемирио јавност.

-Дана 13. августа 2022. године у раним јутарњим часовима ЦСР је обавештен од стране ПС Алибунар да је А.А. притворен под сумњом да је извршио кривично дело силовање над Б.Б.  Стручни радник ЦСР и полицијски службенци одвели су А.А. у Општу болницу, где је прегледан. Истог дана заказано је рочиште по хитном поступку код судије за маолетнике Вишег суда у Панчеву, којом приликом је суд донео одлуку да А.А. буде приведен у Казнено-поправни завод у Панчеву, где се и сада налази. Против њега је покренут нови припремни поступак због сумње на извршење кривичног дела Силовање из чл. 178. ст. 1 КЗ. А.А. је тада на лицу места саопштено да му је усменим решењем постављен као привремени старатељ стручни радник. 

-Првог радног дана, по сазнању о извршеном насиљу, дана 15. августа 2022. године отворен је предмет Насиље у породици. Дана 19. августа 2022. године покренути су и поступци ревизије старатељства, признавање једнократне помоћи жртви насиља… Документација Полицијске станице Алибунар о извршеном делу до данас, односно до 26. августа 2022. године, није запримљена.

-Са Б.Б. је обављен телефонски разговор 15. августа 2022. године, током којег јој је пружена психолошко-социјална подршка и договорен разговор у просторијама ЦСР Алибунар. Дана 23. августа 2022. године извршена је теренска посета, разговор у циљу оснаживања за учешће у судским поступцима… 


-Дана 22. августа 2022. године на писарницу ЦСР Алибунар, са очигледним закашњењем од 19 дана, достављена је службена белешка полицијског службеника о догађају од 3. августа 2022. године. У службеној белешци описано је угрожавајуће понашање А.А. у односу на Б.Б. и том приликом је од стране полицијског службеника упозорен на понашање.

-По пријему наведених списа Тим ЦСР Алибунар за заштиту од насиља у породици констатовао је да, поред тога што у ЦСР стижу са закашњењем, да су и наводи из сл. белешке ПС Алибунар бр … од 3. августа 2022. године нетачни у делу који се односи на то да јe дежурни радник ЦСР био обавештен о том догађају. Увидом у евиденције ЦСР (кретање списа кроз писарницу, листинг телефонских позива, извештај о дежурству за период, писмено изјашњење дежурног радника) утврђено је да именована, односно ЦСР Алибунар није обавештен о овом догађају па је упућен и допис полицији да се исправи наведена белешка у том делу. Сходно наведеном, предмет по наведеној пријави је отворен дана 22. августа 2022. године и у пријемном листу констатовано је да ће се рад са жртвом насиља наставити кроз предмет Насиље у породици у ЦСР, отворен 15. августа 2022. године.


-ЦСР Алибунар је закључио да, имајући у виду све проблеме са којима се овај Центар суочавао протеклих година у свом раду … сматра да се улаже изузетан напор у погледу настојања да се у потпуности поштују стручне процедуре у раду, како на овом тако и у свим осталим случајевима са сложенијом проблематиком, којих је, последњих година, све више.

-Мишљење је в.д. директора ЦСР да је водитељ случаја у конкретној ситуацији поступио у складу са својом проценом. Стручни радник едукован је за рад на предметима насиља у породици и поседује вишегодишња релевантна искуства. При том је у континуитету рада са породицом, познаје њене чланове и прилике, те са Б.Б. има изграђене односе поверења и сарадње.

-Тим за спречавање насиља у породици ЦСР Алибунар није од стране полицијског органа благовремено обавештен о конкретном случају насиља дана 3. августа 2022. године. У супротном, реаговало би се у складу са процедуром која уређује рад на случајевима насиља у породици.

-У смислу институционалне сарадње, на случајевима насиља у породици (и другим случајевима) ЦСР Алибунар има сарадњу задовољавајућег квалитета са органима полицијске управе као и са надлежним судовима и тужилаштвом.

***

Покрајински секретаријат за социјалну политику, демографију и равноправност полова је Заштитника грађана својим актом[footnoteRef:6] известио да је, по захтеву Заштитника грађана, извршио надзор над стручним радом Центра за социјални рад „1. март“ у Алибунару у предмету А.А. и овом органу доставио извештај о извршеном надзору[footnoteRef:7]: [6:  бр. …/2022-01 од 31. августа 2022. године ]  [7:  бр. …/2022-01 од 30. августа 2022. године 
] 


-Дана 19. августа 2022. године сачињен је допис који је Покрајински секретаријат доставио в.д. директорки ЦСР Алибунар са захтевом да се овом секретаријату достави детаљан извештај о раду на случају и комплетни списе предмета на увид, како би могли поступити по захтеву Заштитника грађана, а августа 2022. године Секретаријат је запримио извештај о раду на случају од 23. августа 2022. године и фотокопију документације, која није уложена у омоте списа, већ је на истој означен број предмета под којим је поступак вођен. 

-Увидом у документацију достављену од стране Центра за социјални рад „1. март“ у Алибунару Секретаријат је, између осталог, утврдио следеће:

-Предмет од 14. јануара 2015. године садржи документацију која се односи на сачињавање налаза и стручног мишљења органа старатељства (члан 270. Породичног закона) за потребе доношења одлуке у парничном поступку који се водио пред Основним судом у Панчеву …. Списи предмета не садрже Пријемни лист са евиденционим и упутним подацима на Обрасцу број 1 и Процену-деца млади на Образцу број 2 Правилника о организацији, нормативима и стандардима рада центра за социјални рад, на основу чега овај секретаријат цени да Центар у вршењу јавних овлашћења није поступао у складу са нормативима и стандардима утврђеним наведеним Правилником у погледу пријема, евидентирања поднеска, пријемне и почетне процене. Из достављене документације се види да је странкама омогућено учешће у стручном поступку кроз изјаве дате у записник. Налаз и стручно мишљење органа старатељства од 25. фебруара 2015. године је сачинила водитељ случаја, дипл. психолог са мишљењем да је индикативно да се деца повере оцу… Списи предмета садрже пресуду Основног суда у Панчеву … од 10. марта 2015. године, којим се А.А. поверава на самостално вршење родитељског права оцу…. Након што је прибављена пресуда, случај није на прописан начин затворен у Центру јер документација не садржи Образац 2 у којем се извештава о завршетку рада на случају.

-Предмет од 27. марта 2018. године садржи пријемни лист на Обрасцу број 1 који садржи податке да се писаним поднеском Центру обратила Полицијска станица Алибунар у вези А.А. Случај је отворен редовно, са наведеним уопштеним разлогом обраћања-пријава асоцијалног понашања, без извршене пријемне процене. Пријемни лист је попуњен 3. априла, иако је поднесак Полицијске станице Алибунар запримљен још 27. марта 2018. године…
Констатује се да Центар у овом случају није поступао у складу са прописаним нормативима и стандардима стручног рада у смислу обавезне реализације почетне процене и планирања даљег рада са породицом с циљем отклањања узрока асоцијалног понашања деце. Из приложене документације - пријемног печата се види да је дана 19. априла 2018. године Центар од ПС Алибунар запримио ново обавештење о пријави грађана… Ово обавештење ПС Алибунар је само уложено у списе предмета.

-Предмет од 12. децембра 2018. године отворен је с даном закашњења у односу на дан евидентирања пријаве школе… списи предмета не садрже попуњен Пријемни лист…
О наведеним проблемима Центар је обавештен и од ПС Алибунар писменим обавештењем, које је запримио 27. децембра 2018. године, а по пријави директора школе. Такође, ЦСР је обавештен да је у ПС Алибунар обављен информативни разговор са оцем. Списи садрже изјаву узету у записник од оца 31. јануара 2019. године, а истог датума донет је и закључак стручног тима, формираног за потребе поступка, о одређивању мере корективног надзора (мера упозорења на пропуст у вршењу родитељског права) оцу, о чему је донет управни акт у форми решења од 5. фебруара 2019. године. Из диспозитива решења се види да је корективни надзор одређен на период од шест месеци. Решењем о корективном надзору отац се упозорава на следећи недостатак у вршењу родитељског права-недовољно ангажовање у васпитању деце с циљем утицаја на престанак вршења кривичних дела и захтева се од оца да сваког петка о понашању деце извести Центар телефоном, као и да по позиву Центра децу редовно доводи на саветодавне разговоре. У диспозитиву је наведено да ће Центар обезбедити оцу, једном недељно у наредна два месеца, посету дела стручног тима Центра и хранитеља за младе ради саветодавне подршке и разговора са децом у школи. План услуга с циљем праћења реализације изречене мере није сачињен. Током трајања мере корективног надзора, Центар је запримио Службену белешку о обавештењу примљеном од грађана ПС Алибунар од 15. априла 2019. године…. На службеној белешци недостаје пријемни печат, а поводом обавештења није попуњен Пријемни лист. Након пријема обавештења од полиције, донет је тимски закључак у предмету од 30. априла 2019. године да је у најбољем интересу А.А. да се за привременог старатеља постави хранитељ из Алибунара у делу бриге о васпитању и образовању деце, те васпитног утицаја с циљем спречавања у вршењу нових кривичних дела. Решењем Центра за социјални рад од 30. априла 2019. године одређен је привремени старатељ из Алибунара, са широким обимом овлашћења. Решењем о привременом старатељству су привремено суспендована родитељска права оцу, што је контрадикторно изреченој мери корективног надзора с циљем отклањања недостатака у вршењу родитељског права од стране оца. Осим тога, праћење изречене мере корективног надзора делегирано је са органа старатељства на лице које је обављало улогу Породичног сарадника у односу на децу, а чија је процена могла бити само један од елемената у процени ефеката реализације корективног надзора. …Документација, даље, садржи службену белешку о обавештењу примљеном од грађана ПС Алибунар од 14. августа 2019. године, поводом догађаја од 13. априла 2019. године из службене белешке од 15. априла 2019. године, у којој је А.А. променио исказ…По захтеву ПС Алибунар, запримљеном 20. августа 2019. године, за доставом извештаја по захтеву Основног јавног тужилаштва у Панчеву о томе да ли је евидентирано запуштање и злостављање дечака од стране оца…, Центар је дописом од 28. августа 2019. године обавестио ПС Алибинар да се деца налазе на евиденцији Центра .. да је оцу изречена мера корективног надзора над вршењем родитељског права и породици је обезбеђена стручна и свакодневна подршка од стране хранитеља специјализованог за рад са децом са проблемима у понашању, који редовно обилази породицу, прати понашање деце и саветодавно усмерава оца. У допису се наводи да, од када је породица под континуираним надзором од стране Центра, нису евидентиране нова извршења кривичних дела. Документација не садржи доказе о разматрању ефеката изреченог корективног надзора оцу након истека шест месеци с циљем евентуалног предузимања других мера породично-правне заштите.

-Предмет од 17. новембра 2021. године садржи документацију насталу у поступку обезбеђивања старатељске заштите …Поступак је покренут по инцијативи-писменом поднеску Б.Б. од 21. новембра 2021. године (утврђено на основу података унетих у Пријемни лист, а с обзиром да поднесак не садржи пријемни печат) након што је отац преминуо 27. октобра 2021. године. Документација садржи правно-релевантну документацију о подобности Б.Б. за обављање старатељске дужности. У поступку процене подобности потенцијалног старатеља сачињени су налази и стручна мишљења, дипл. педагога, водитеља случаја и  дипл. психолога, оба од 22. новембра 2021. године, у којима је процењено да је Б.Б. подобна за вршење дужности старатеља и донет је тимски закључак од истог датума да је у најбољем интересу деце да им се за старатеља постави Б.Б. Решењем од 23. новембра 2021. године А.А. је обезбеђена старатељска заштита, а за старатеља му је постављена Б.Б…. 

-Документација садржи службену белешку од 25. јула 2022. године, сачињену од стране стручних радника о обављеном саветодавном разговору са Б.Б. поводом испољавања вербалне агресивности и претњи физичким насиљем од стране А.А. у алкохолисаном стању. Б.Б је саветовано да у случају нових инцидената позове Полицијску станицу у Албунару и упозната је да је пред Вишим судом у току припремни поступак и да ће се на седници већа предложити изрицање мере упућивања у васпитну установу или васпитно-поправни дом за млт. дете.

-Предмет од 31. марта 2022. године садржи Пријемни лист, поводом поднеска Вишег суда у Панчеву од 19. марта 2022. године, запримљен 31. марта 2022. године (Пријемни лист је са датумом 8. април 2022 године). Наведеним поднеском Центар се обавештава да је пред тим судом у току припремни поступак према А.А. ... Истовремено се Центру упућује захтев да се за потребе поступка утврде прилике у којима малолетници живе… Почетна процена по захтеву Вишег суда у Панчеву реализована је тек од 28. до 29. априла 2022. године, чији су резултати унети у Образац бр. 2 процена - деца и млади. У сумарној процени је закључено да су могућности Центра у погледу превенције асоцијалног понашањаА.А. кроз саветодавни рад исцрпљене, те се може очекивати рецидив у погледу извршања кривичних дела крађе. Извештај водитеља случаја, дипл. педагога о малолетницима у припремном поступку сачињен је 29. априла 2022. године.

-Предмет од 15. августа 2022. године садржи службену белешку дипл. психолога, дежурног стручног радника, поводом обавештења полицијског инспектора од 13. августа 2022. године да је А.А. извршио акт сексуалног насиља над Б.Б. Дежурни стручни радник Центра и полицијски службеници одвели су А.А. у Општу болницу где је прегледан. Истог дана судија за малолетнике Вишег суда у Панчеву донео је одлуку да малолетник буде приведен у Казнено-поправни завод у Панчеву. Против њега је покренут нови припремни поступак због сумње на извршење кривичног дела Силовање. Такође је утврђено да је водитељ случаја присуствовала интервенцији у ПС Алибунар и саслушању код судије за А.А., о чему је сачињена службена белешка. Малолетник је обавештен да му је усменим решењем постављен старатељ у лицу стручног радника Центра. 

-Предмет од 19. августа 2022. године садржи тимски закључак од истог датума о потреби доношења решења о промени старатеља А.А. почев од 13. августа 2022. године. Списи садрже и решење од истог датума којима је А.А.  обезбеђена непосредна старатељска заштита, а за старатеља му је постављена  дипл. психолог.

-Предмет од 22. августа 2022. године садржи Пријемни лист из којег се види да је ПС Алибунар 22. августа 2022. године доставио Центру службену белешку полицијских службеника о догађају од З. августа 2022. године. Према наводима из службене белешке, полиција је интервенисала по позиву Б.Б. која је пријавила да А.А.  разбија ствари по кући, вређа је и тера из куће, што указује да је дошло до ескалације насиља у односу на пријављени догађај Центру од 25. јула 2022. године. 
У службеној белешци се, такође, наводи да је о догађају обавештена стручна радница Центра. Донета је одлука да се случај не отвара из разлога што се А.А.  од 13. августа 2022. године налази у притвору КПЗ Панчеву због постојања основане сумње да је извршио кривично дело Силовање… У образложењу је констатовано да се рад са Б.Б., као жртвом насиља у породици, наставља у предмету-Насиље у породици, отвореном 15. августа 2022. године. Предмет садржи документацију у виду дописа ПС Алибунар од 22. августа 2022. године и службене белешке од истог датума, а сачињене од стране особе  која је 3. августа 2022. године била дежурни стручник радник, али није обавештена о догађају, што је погрешно наведено у службеној белешци полицијских службеника…




Покрајински секретаријат за политику, демографију и равноправност полова је након извршеног надзора над стручним радом Центра за социјални рад „1. март“ у Алибунару у предмету А.А. након прегледа предметне документације констатовао да у Центру за социјални рад у Алибунару, у поступку вођења конкретног случаја, није обезбеђен системски приступ у социјалном раду који обухвата активности процене, аранжирања приступа услугама, планирања, коородинације, надгледања и евалуације услуга које треба да одговоре на потребе корисника. Центар је пропустио могућност да благовремено и ефикасно реагује у заштити права А.А. у смислу преузимања активности на измештању из угрожавајућег породичног окружења, које се негативно одразило на његов развој и формирање личности. Уочени недостаци у раду у смислу реализације вођених стручних поступака, саставни су извештаја Секретаријата. 
Међутим, и поред уочених недостатака у раду, констатује се да у последњој фази рада на случају околности нису указивале на могућност извршења наведеног кривичног дела,  нарочито имајући у виду природу претходно почињених кривичних дела од стране малолетника.

Сходно наведеном, Секретаријат је наложио в. д. директорки Центра за социјални рад „1. март“ у Алибунару дана 30. 08. 2022. године, у извештају о спроведеном стручном надзору, да обезбеди извршење налога и да о томе, у року од 15 дана од дана пријема извештаја, обавести Секретаријат.

Секретаријат је, на захтев Заштитника грађана, овај орган обавестио[footnoteRef:8] о поступању Центра за социјални рад „1. март“ у Алибунару у предмету А.А., по налозима овог Секретаријата, уз оцену да је по датим налозима поступљено. У прилогу су Заштитнику грађана достављени и  извештаји в.д. директора Центра за социјални рад „1.март" у Алибунару од 21. септембра и 19. октобра 2022. године о поступању по налозима из наведеног извештаја о извршеном надзору над стручним радом: [8:  Акт Покрајинског секретаријата за социјалну политику, демографију и равноправност полова бр. 139-55-221/2022-01 од 7. новембра 2022. године] 


1. „У вршењу јавних овлашћења, ради обезбеђења законитости рада, у даљем раду органа старатељства доследно примењивати стандарде стручног рада утврђених Правилником о организацији, нормативима и стандардима Центра за социјални рад”.

-По овом налогу предузете су следеће радње:

-Затражено је писмено изјашњење водитеља случаја, уједно и супервизора стручног рада у ЦСР као и правника у вези са извршеним надзором Покрајинског секретаријата, односно утврђеним пропустима у стручном раду. Изјаве се разматрају у оквиру покренутог поступка утврђивања одговорности запослених; одржан је колегијум дана 12. 09. 2022. године на којем је дат писмени налог свим стручним радницима да доследно поступају у складу са прописаним процедурама из Правилника, посебно стандардима за вођење случаја (чл. 45.-91.) и о обавези попуњавања свих, тим правилником, прописаних образаца.

-У циљу интензивнијег праћења стручног рада на предметима и обезбеђењу правовремене стручне подршке свих чланова Стручног тима као обавезни уводе се редовни састанци стручних тимова и то: уторком- Стручни тим за децу и младе 07.30-08.15; средом — Стручни тим за материјална давања 07.30.-08.15; четвртком- Стручни тим за одрасла и старија лица 07-30-08-15;
На овим састанцима обавезно је присуство супервизора и/или директора установе.

-Као обавезни уводе се састанци в.д. директора и супервизора стручног рада 07.30.-08.15. ;

-Као обавезни уводе се квартални састанци супервизора и водитеља случаја; Супервизор Центра за социјални рад одлуком в.д. директора се неће задуживати предметима у вези са материјалним давањима; Уведена је интерна (неформална) промена у организацији стручног рада – стручни рад ,,раздвојен“ кроз Службу за одрасла и стара лица, службу за децу и младе и ,,Службу за материјална давања“; 

-Именован је нов мобилни тим за хитне интервенције;

-Одржана је конференција случаја у вези са предметом Б.Б.  дана 05. 09. 2022. године Мобилног тима за хитне интервенције са представницима полицијског органа у вези са дефинисањем будућих поступања у случајевима насиља у породици, и обавези међусобног информисања;

Центар за социјални рад у Алибунару кадровски је комплетиран тек у јуну 2022. године, чиме су се стекли услови да се доследније примењују прописани стандарди. ЦСР Алибунар спада у ред „малих Центара“ (запослена су четири стручна радника-од којих три са лиценцом), структуре којој ће и даље, упркос још увек очуваном ентузијазму и исцрпним залагањима стручних радника, бити изазов да испуни све прописане стандарде у раду, узимајући у обзир и отежавајуће околности у којима се стручни рад обавља (рад у девастираној општини без развијених услуга социјалне заштите, недовољан број стручних радника у односу на број и разноврсност активних и сложених предмета, честе кадровске промене...).

2. „У складу са породично-правним статусом млт. деце пред надлежним судом одмах покренути поступак ради лишења родитељског права мајке.“…


3. „У што краћем року прибавити ванредан извештај старатеља Б.Б. и извршити ревизију старатељства.

4. ….

5. ,,Спровести поступак ради утврђивања одговорности запослених поводом утврђених пропуста у раду наведених у извештају"

-По овом налогу предузете су следеће радње:

од стране в.д. директора покренут је поступак утврђивања одговорности запослених поводом утврђених пропуста у раду и она је Секретаријат обавестила о следећем:

-вршилац дужности директора Центра је истовремено и руководилац Стручног тима од 21. 12. 2021. године и од тог периода до данас нису утврђени пропусти у поступању у овом предмету.

-Уочени пропусти у раду, по мишљењу в.д. директора Центра, нису одраз немарног, неодговорног рада и нестручности водитеља случаја. Водитељ случаја истовремено је и супервизор стручног рада, са осамнаестогодишњим радним искуством у предметима за децу и омладину. У процесу утврђивања одговорности, уважиће се објективне (олакшавајуће) околности које нису омогућиле системски приступ у раду са породицом и пуну примену одредби предметног Правилника (презадуженост предметима водитеља случаја, мењање приоритета у поступању некада и на дневном нивоу, рад у девастираној општини без развијених услуга социјалне заштите,"кризни периоди” рада Центра, недостатак стручног кадра, велики број активних предмета из различитих стручних области, Ковид пандемија, кадровске промене...). Водитељ случаја и данас је у професионалном изазову обављајући истовремено одговорне улоге водитеља случаја, супервизора и саветника за хранитељство;

-поједини формални пропусти могу се исправити, колико то актуелна породична ситуација дозвољава;

-Уважавајући наводе из изјаве запослене, у пракси се поступало у складу са овлашћењима, надлежностима, расположивим ресурсима, уз уважавање одредби Кодекса професионалне етике. Стручни радник је током рада на случају иницирао покретање и пратио одговарајуће поступке из надлежности Органа старатељства, а породици су у континуитету пружане расположиве услуге.

-Дана 19. 10.2022. године в.д. директор Центра за соципални рад за општину Алибунар, донео је Одлуку да се запосленима: супервизору стручног рада и водитељу предметног случаја и правнику изрекне мера новчане казне за повреду радне обавезе (у складу са чланом 179а, став 1. важећег Закона о раду) - због утврђене одговорности у вези са пропустима у раду наведених у Покрајинског секретаријата за социјалну политику, демографију и равноправност полова од 30.08.2022. 
																			***
У пружању услуга детету, орган старатељства дужан је да поступа целовито, благовремено, и ефикасно, руководећи се принципом најбољих интереса детета и начелом хитности породичноправне заштите детета и у потпуности поштујући правне норме и стандарде стручног рада утврђене законом и Правилником о организацији, нормативима и стандардима рада центра за социјални рад. Са посебном пажњом и појачаном хитношћу, орган старатељства је дужан да поступа у случајевима када постоји сумња/сазнања о злостављању и занемаривању детета, а избор мера прилагоди посебној осетљивости и рањивости детета жртве.
Оцењујући поступање органа старатељства, Центра за социјални рад Алибунар из домена својих овлашћења, Заштитник грађана је утврдио:
										
[bookmark: _GoBack]Заштитник грађана закључује да	 Центар за социјални рад Алибунар, као орган старатељства, у конкретном случају није предузео све потребне активности и мере поводом сопствених процена и информација добијених од других органа, превасходно полиције и школе, још крајем марта 2018. године, које су упућивале на неодговарајуће вршење родитељског права од стране оца, како би се отклонили узроци асоцијалног понашања деце и спречило њихово понашање, нити у циљу непосредног праћења спровођења налога датих оцу, као и у циљу измештања деце из породичног окружења, које је на њих очигледно имало штетан утицај. 
Секретаријат је приликом вршења надзора над стручним радом Центра, између осталог, утврдио да је праћење изречене мере корективног надзора делегирано са органа старатељства на лице које је обављало улогу породичног сарадника у односу на децу, а документација Центра не садржи доказе о разматрању ефеката изреченог корективног надзора оцу након истека шест месеци с циљем евентуалног предузимања других мера породично-правне заштите.

Заштитник грађана је утврдио да је Центар, и поред чињенице да су малолетни А.А. и Д.Д.  склони асоцијалном и делинквентном понашању, вршењу имовинских кривичних дела, након тренутног побољшања које се огледало у томе да су деца у једном краћем временском периоду (октобар 2019 - јануар 2020. године) престала са вршењем кривичних дела, обуставио сваки рад са овом породицом у периоду од јануара 2020. године па све до смрти оца крајем 2021. године, када је рад са породицом поново активиран. Центар је пропустио да настави рад са породицом иако се у претходном периоду показало као значајно обезбеђивање породици стручне и свакодневне подршке, коју је добијала од стране Породичног саветника, специјализованог за рад са децом са проблемима у понашању, који је редовно обилазио породицу, пратио понашање дечака и саветодавно усмеравао оца. Иако је мера Корективног надзора оцу изречена у фебруару 2019.  године, а ангажовање Породичног саветника кратко трајало, она је дала позитивне резултате, деца су у то време престала са вршењем кривичних дела.

Осим наведеног, након изненадне очеве смрти, крајем 2021. године, орган старатељства очигледно није приликом процене подобности старатеља имао у виду реалне потребе деце и могућности Б.Б. за обављање улоге старатеља...

Чак и када је орган старатељства утврдио у јануару 2022. године да је Б.Б., и поред мотивације, успевала да задовољи само основне потребе, али не и реалне захтеве и потребе деце, стога што у погледу васпитања и образовања није за децу представљала адекватан ауторитета…
Поводом навода Центра Алибунар да за малолетне дечаке, због њиховог проблематичног понашања, није било могуће наћи адекватну хранитељску породицу, Заштитник грађана сматра целисходним да поново укаже да је у поступцима које је до сада покретао по сопственој иницијативи, а који се тичу пружања услуга деци на хранитељском смештају, утврђено да хранитељство није ни приближно развијено у обиму у коме је прописима предвиђено, а хранитељске породице не могу да одговоре на све изазове које хранитељство доноси, посебно када је у питању брига о деци са сметњама у развоју, проблемима у понашању и деци у периоду адолесценције. За хранитељске породице и саветнике брига и рад са адолесцентима је велики изазов и захтева посебно обучене хранитеље и едуковане саветнике за рад са овако осетљивом групацијом, као и помоћ од стране стручњака различитих специјализација и услуге које се на локалу могу пружити деци и породицама. У циљу унапређивања хранитељске заштите Заштитник грађана је у претходном периоду упућивао препоруке надлежним органима.
На непредузимање, као и на неодговарајуће и неблаговремено предузимање мера посвећених одговарајућој заштити права деце, у складу са најбољим интересима детета ради отклањања узрока који су довели до тежих последица по правилан развој двоје старије деце, указао је и Покрајински секретаријат за социјалну политику, демографију и равноправност полова, који је након извршеног надзора над стручним радом Центра за социјални рад у Алибунару, утврдио недостатке у досадашњем поступању органа старатељства и констатовао, између осталог, да је Центар пропустио могућност да благовремено и ефикасно реагује у заштити права малолетне  деце у смислу преузимања активности на измештању из угрожавајућег породичног окружења, које се негативно одразило на њихов развој и формирање личности, и наложио мере за њихово отклањање са чијом садржином је Заштитник грађана у потпуности сагласан.
Заштитник грађана ипак није сагласан са следећом констатацијом Секретаријата: и поред уочених недостатака у раду, констатује се да у последњој фази рада на случају околности нису указивале на могућност извршења наведеног кривичног дела А.А. у односу на Б.Б., нарочито имајући у виду природу претходно почињених кривичних дела од стране малолетника.
Ово стога што је, према наводима Центра, дана 25. јула 2022. године, Б.Б. дошла у ЦСР Алибунар ради саветовања са водитељем случаја, која проблематику породице прати од 2021. године. Том приликом се пожалила да је А.А. у задње време вербално агресиван према њој и да се плаши да би могао и физички да је нападне када је у алкохолисаном стању... 
Затражила је савет како да се заштити. Интересовала се и за ток поступка који се против A.A. води пред судом. Исказала је немоћ да се надаље о њему стара, јер је изгубила ауторитет и могућност да утиче на њега. Од стране водитеља случаја, као и увек до тада, Б.Б. су пружене услуге психосоцијалне подршке информисања и саветовања. 

Заштитник грађана је констатовао да водитељка случаја, која проблематику породице прати од 2021. године и познаје проблематику насиља у породици није о овим наводима о психичком насиљу, у складу са одредбама Општег и посебних протокола за заштиту жена од насиља обавестила полицију, није од стране Центра извршена процена ризика, није направљен безбедносни план и нису предузете друге мере., узевши у обзир да је Б.Б., навела да је А.А.  вербално агресиван према њој и да се плаши да би он могао и физички да је нападне када је у алкохолисаном стању, и изразила забринутост и за његову и за сопствену безбедност. 

Управо због чињенице да у континуитету ради са породицом и познаје прилике у породици, било је за очекивати да водитељка случаја процени да предузимање услуга информисања, саветовање и психо – социјална подршка, нису довољни у овом случају и да предузме активности у складу са Општим и посебним протоколима за заштиту жена од насиља. Такође, Заштитник грађана сматра да је поступак постављања новог старатеља А.А. морао бити окончан пре одласка водитеља случаја на годишњи одмор, с обзиром на све околности случаја и озбиљност навода Б.Б..
                                                                            
Заштитник грађана је мишљења да прелиминарна  процена Центра, након што је А.А. 13. 08. 2022. године притворен под сумњом да је извршио кривично дело Силовање над Б.Б., према којој је Б.Б. и даље мотивисана и способна да настави да буде старатељ млађем унуку, није адекватна с обзиром на околности случаја и у супротности је са ранијом проценом Центра, извршеном још у јануару 2022. године, пре ескалирања насиља у породици, у којој је наведено да Б.Б. може да задовољи само основне потребе деце, али да није адекватан ауторитет деци. О надекватности овакве процене говоре и налози које је након обављеног стручног надзора Секретаријат упутио Центру.

У вези са наводима в.д. директорке Центра за социјални рад Алибунар о проблемима у вези са недовољним бројем запослених, који је превазиђен тек у јуну 2022. године, Заштитник грађана подсећа да је у својим препорукама и мишљењу упућеном надлежним органима, као и у редовним годишњим извештајима, указивао на овај проблем недостатака довољног броја запослених у установама социјалне заштите и да су управо препоруке Заштитника грађана допринеле запошљавању одређеног броја стручних радника у центрима за социјални рад и другим установама социјалне заштите. Од велике важности је да установе социјалне заштите које се суочавају са оваквим и другим проблемима у раду, које не могу самостално да реше, о томе обавештавају надлежне органе. 

                                                                                    ***

Оцењујући поступање Министарства унутрашњих послова, Заштитник грађана је утврдио:
У односу на пријављени догађај насиља у породици А.А. према Б.Б. дана 03. 08. 2022.године, полицијска службеница ПС Алибунар је поступила по пријави догађаја, обавила разговор са актерима догађаја, и о свему обавестила дежурног заменика Вишег јавног тужилаштва у Панчеву, који је наложио да се о догађају Вишем јавном тужилаштву у Панчеву достави извештај.
У конкретном случају, Министарство унутрашњих послова начинило је пропуст у раду на заштити жена од насиља у породици и партнерским односима и на заштити деце од злостављања и занемаривања стога што није благовремено обавестило орган старатељства о примљеној пријави насиља у породици и том приликом није из свих доступних извора, а посебно од органа старатељства, прибавило и разменило информације у вези са примљеном пријавом насиља и предузетим мерама, поводом погађаја од 3. августа 2022. године, што је проузроковало непоступање овог органа по првом пријављеном догађају физичког насиља и даљу ескалацију насиља, с обзиром да је због неблаговременог предузимања службених радњи у конкретном случају А.А. дана 13. 08. 2022. године извршио кривично дело Силовање из чл. 178. КЗ, на штету  Б.Б.. 

Министарство унутрашњих послова је током трајања поступка пред Заштитником грађана предузело мере и радње из своје надлежности поводом овог конкретног пропуста тако што је, због неблаговременог поступања, односно непредузимања мера из делокруга својих овлашћења, против службеника ПС Алибунар је од стране начелника ПС Алибунар, дана 06. 01. 2023. године поднета иницијатива за покретање дисциплинског поступка због извршене тешке повреде службене дужности из чл. 207. ст. 1. тачка 16. Закона о полицији - „Незаконит, несавестан, немаран рад или пропуштање радње за коју је запослени овлашћен, а које су проузроковале или су могле да проузрокују штету или незаконитост у раду“,  а Сектор унутрашње контроле је актом од 17. октобра 2022. године Вишем јавном тужилаштву у Панчеву доставио извештај о извршеним проверама и утврђеном стању у вези са поступањем/непоступањем полицијског службеника ПС Алибунар, са захтевом да добије повратно обавештење да ли у наведеном предмету евентуално има елемената за утврђивање кривичне одговорности за неко кривично дело чије гоњење се предузима по службеној дужности. Наведеним радњама је поменути недостатак отклоњен.
    ***

Општи протокол о поступању и сарадњи установа, органа и организација у борби против насиља над женама 
 Ради успостављања ефикасног система заштите жртава насиља у партнерском односу и у породици неопходно је успоставити континуирану мултисекторску сарадњу између институција које су носиоци система заштите. То подразумева сарадњу између установа социјалне заштите, посебно центара за социјални рад, полиције, тужилаштва, истражних судова и здравствених установа. 
 Професионалци су дужни да уоче и препознају и друге знаке насиља и изразе сумњу да је оно присутно, као и да то примерено документују. То се постиже уколико се током обављања редовних активности и пружања других услуга постављају одговарајућа питања, односно обавља провера насиља у свим индикованим ситуацијама.

Посебан протокол о поступању центара за социјални рад – органа старатељства у случајевима насиља у породици и женама у партнерским односима 
 Околности које се узимају у обзир при одређивању приоритета поступања у случајевима насиља у породици и које се образлажу, јесу: ◦ потреба за подршком или осигурањем безбедности жртве или детета индиректне жртве насиља у породици; ◦ посебне одлике ситуације и тежина околности која угрожава жртву или дете индиректну жртву насиља у породици и може довести до акутног насиља у породици, које се не може спречити; ◦ да ли је жртва насиља у породици или дете индиректна жртва насиља у породици, задобило физичке повреде или је претња таква да може доћи до физичког повређивања 
претходна сазнања центра за социјални рад – органа старатељства о конкретном случају насиља у породици; ◦ квалитет сарадње чланова породице у којој се насиље дешава или у којој постоји ризик од настајања насиља у породици, у ранијим контактима са стручњацима центра за социјални рад органа старатељства; ◦ објективне и субјективне околности у породици и односима чланова породице које угрожавају жртву насиља или дете индиректну жртву насиља у породици; ◦ и друге околности које указују на приоритет поступања у случајевима насиља у породици. 

Посебни протокол о поступању полицијских службеника у случајевима насиља над женама у породици и у партнерским односима 
 Полицијски службеници који располажу горе наведеним информацијама морају бити свесни високог ризика који прати случајеве насиља у породици. Приликом прикупљања информација, потребно је да изврше процену могућих ризика по њихову безбедност као и по жртву и да предузму све неопходне мере и радње предострожности и заштите безбедности. 
 Најчешћи ризици: ◦ учинилац насиља има приступ, користи или прети употребом оружја; ◦ претходна историја насиља у породици и ескалација насиља; ◦ постојање судских мера забране и историја њиховог непоштовања; ◦ постојање криминалне историје учиниоца (која не мора бити у вези са делима насиља у породици); ◦ постојање злоупотребе алкохола или дрога или сумња на постојање психичких тешкоћа или болести; ◦ доживљај страха жртве и њено мишљење о ризицима од будућег насиља; ◦ актуелни проблеми у партнерским и породичним релацијама; ◦ ако су деца присутна, да ли су већ, или да ли би могла бити повређена;

                                                                            ***

Заштитник грађана подсећа да су кључни фактори који доприносе успешној превенцији и заштити жена од насиља и деце од злостављања и занемаривања благовременост и целовитост. Пуна међусобна размена свих информација између свих органа који су или могу бити укључени у заштиту жене од породичног и партнерског насиља и заштиту деце од злостављања и занемаривања је обавеза свих надлежних органа и нужан предуслов за достизање пуне ефикасности предузетих мера и њиховог оптималног ефекта. Изостанак размене информација или непотпуност и нередовност у размени информација повећавају ризик од губљења некада и виталних података о случају, који би – да су били познати – на другачији начин определили рад органа, што се показало у овом случају у којем је изостала благовремена и ефикасна реакција ЦСР Алибунар и полиције након сазнања о постојању насиља, као и одговарајућа и благовремена размена информација између органа старатељства и полиције. Због поменутих недостатака које је Заштитник грађана утврдио, предузете су одговарајуће мере од стране надлежних органа, како би се утврдила одговорност запослених ЦСР Алибунар и полицијске службенице МУП-ПУ Панчево због учињених пропуста. Имајући у виду да је Центар за социјални рад Алибунар поступио у целости по наложеним мерама Покрајинског секретаријата, Заштитник грађана није поновио препоруке садржане у налогу контолног органа.
					          ***
Чланом 1. ставом 2. Закона о спречавању насиља у породици је експлицитно прописано да се овај закон не примењује на малолетна лица која учине насиље у породици. 
Заштитник грађана је у Посебном извештају о раду група за координацију и сарадњу на подручју Вишег јавног тужилаштва у Нишу[footnoteRef:9] поставио питање на који начин ће се, у случајевима када је малолетник учинилац кривичног дела насиље у породици, жртви и малолетном учиниоцу пружити неопходна помоћ и подршка, с обзиром да су они изузети од примене мера које прописује Закон о спречавању насиља у породици. Узевши у обзир да је задатак групе за координацију и сарадњу управо да направи индивидуални план заштите и подршке у којем мере могу да буду усмерене не само на жртву насиља већ и на учиниоца (психосоцијални третман насилника и сл.) одређивање одговарајућих мера заштите и подршке била би најбоља превенција у раду са малолетним лицима. [9:  Извештај доступан на: Посебан извештај Заштитника грађана о раду група за координацију и сарадњу на подручју Вишег јавног тужилаштва у Нишу (ombudsman.rs)] 

Овај случај показује колико је важно и целисходно извршити измене Закона о спречавању насиља у породици, како би се обезбедила примена закона и на малолетне учиниоце насиља у породици у односу на одредбе којима је прописана обавеза вршења процене ризика, разматрања оваквих случајева на групама за координацију и сарадњу и израде индивидуалних планова заштите и подршке жртви.

***
Заштитник грађана сматра потребним да, у циљу спречавања сличних пропуста убудуће и унапређивање заштите жртава родно заснованог насиља и насиља у породици и жртава злостављања и занемаривања деце,  упути следеће:

ПРЕПОРУКЕ

1. Потребно је да надлежни органи предложе измене и допуне Закона о спречавању насиља у породици, како би обезбедили примену закона и на малолетне учиниоце насиља у породици, у односу на одредбе којима је прописана обавеза вршења процене ризика, разматрања оваквих случајева на групама за координацију и сарадњу и израда индивидуалних планова заштите и подршке жртви;
2. Потребно је да надлежни органи затим донесу нови Општи и посебне протоколе за заштиту жена од насиља у породици и партнерским односима, који ће бити усклађени са измењеним Законом о спречавању насиља у породици;
3. Потребно је да Министарство унутрашњих послова – ПУ Панчево - ПС Алибунар и Центар за социјални рад Алибунар, предузму све потребне мере ради обезбеђења боље мултисекторске сарадње и међусобне размене информација убудуће, у циљу омогућавања делотворније и ефикасније заштите жртава породичног и партнерског насиља и злостављања и занемаривања деце, у складу са Законом о спречавању насиља у породици, Општим протоколом о поступању и сарадњи установа, органа и организација у ситуацијама насиља над женама у породици и у партнерским односима, Посебним протоколом о поступању центара за социјални рад – органа старатељства у случајевима насиља у породици и женама у партнерским односима и Посебним протоколом о поступању полицијских службеника у случајевима насиља над женама у породици и у партнерским односима;
4. Потребно је да Министарство за бригу о породици и демографију и Покрајински секретаријат за социјалну политику, демографију и равноправност полова, у сарадњи са Републичким заводом за социјалну заштиту и Покрајинским заводом за социјалну заштиту предузму активности, како би мотивисали већи број породица које ће се бавити хранитељством и промовисали хранитељство као привремени облик збрињавања деце у мање рестриктивном окружењу, када то захтевају околности живота детета, које би обезбедиле адекватан број породица који би могао да одговори на све потребе у систему социјалне заштите;
5. Потребно је да јединице локалне самоуправе подстичу успостављање услуга и програма помоћи и подршке деци на породичном смештају и хранитељским породицама.

Потребно је да надлежни органи којима су упућене препоруке обавесте Заштитника грађана о исходу поступања, у року од 90 дана од дана пријема овог акта, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено, као и да Министарство за државну управу и локалну самоуправу извештај са препорукама претходно достави свим јединицама локалне самоуправе, у циљу њиховог поступања у складу са препоруком под редним бројем 5.

Узевши у обзир све наведено, напомињемо да је овлашћење и обавеза Заштитника грађана  да када оконча испитни поступак, сачини писмени извештај о случају који доставља надлежном органу и подносиоцу притужбе и објави га на својој интернет презентацији. У извештају о случају Заштитник грађана утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа (члан 37. став 3. Закона о Заштитнику грађана[footnoteRef:10]). Ова препорука дата је на основу тог овлашћења и дужности. [10:  "Сл. гласник РС", бр. 105/2021] 


                                                                                       ЗАМЕНИЦА ЗАШТИТНИКА ГРАЂАНА

                                                                                                              Јелена Стојановић




Доставити:

· Министарству унутрашњих послова, Бул. Михајла Пупина бр. 2, 11070 Нови Београд
· Покрајинском секретаријату за социјалну политику, демографију и равноправност полова, Бул. Михајла Пупина 16, 21 000 Нови Сад
· Центру за социјални рад Алибунар, Саве Мунћана 3, 26 310 Алибунар
· Министарству правде, Немањина 22-24, 11 000 Београд 
· Министарству здравља, Немањина 22-26, 11000 Београд 
· Министарству за бригу о породици и демографију, Булевар Михајла Пупина 2, 11 070 Нови Београд 
· Министарству државнe управe и локалнe самоуправe, Бирчанинова 6, 11000 Београд
· У списе предмета

